DTAC จ่ายอ่วมปีหน้า 8 พันล้าน! กดหุ้นร่วง 2% เซ่นรับคลื่น 700 พ่วงยืด 900MHz
DTAC จ่ายอ่วมปีหน้า 8 พันล้าน! กดหุ้นร่วง 2% เซ่นรับคลื่น 700 พ่วงยืด 900MHz โดยปิดตลาดภาคเช้าที่ระดับ 51 บาท ลดลง 1 บาท หรือ 1.92% สูงสุดที่ระดับ 52.25 บาท ต่ำสุดที่ระดับ 50.50 บาท ด้วยมูลค่าการซื้อขาย 480.49 ล้านบาท
19 มิ.ย. 2562

จากกรณีวันนี้ (19 มิ.ย.62) ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปรับตัวลดลงสวนทางกลุ่มสื่อสารอย่าง บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และบริษัท ทรู คอร์ปอเรชั่น จำกัด (มหาชน) หรือ TRUE
โดยราคาหุ้น DTAC ปิดตลาดภาคเช้าที่ระดับ 51 บาท ลดลง 1 บาท หรือ 1.92% สูงสุดที่ระดับ 52.25 บาท ต่ำสุดที่ระดับ 50.50 บาท ด้วยมูลค่าการซื้อขาย 480.49 ล้านบาท

 
ทั้งนี้ปัจจัยที่ส่งผลให้ราคาหุ้น DTAC ปรับตัวลดลงในวันนี้ คาดมาจากการแรงกดดันหลังบริษัทยื่นเอกสารเพื่อเข้าร่วมขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 700 เมกะเฮิร์ตซ์ (MHz) จำนวน 1 ชุด ต่อสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อรับสิทธิการขยายการชำระค่าใบอนุญาตคลื่น 900 MHz
สำหรับการชำระค่าใบอนุญาตคลื่น 900 MHz ในส่วนที่เหลือ 36,428 ล้านบาท แบบเงื่อนไขเดิมคือแบ่งชำระ 3 งวด คือปี 2563 ชำระ 2.15 พันล้านบาท ปี 2564 ชำระ 2.15 พันล้านบาท และปี 2565 ชำระ 3.21 หมื่นล้านบาท ขณะที่เงื่อนไขใหม่แบ่งชำระเป็น 8 งวด คือ ปี 2563 ชำระ 7.92 พันล้านบาท และปี 2564-2570 ชำระงวดละ 4.07 พันล้านบาท
ทั้งนี้ ในปี 2563 บริษัทจะต้องชำระค่าในอนุญาตคลื่น 900 MHz งวดแรกจำนวนเกือบ 8 พันล้านบาท จากเดิมที่ต้องชำระ 2.15 พันล้าน จึงทำให้เกิดความกดดันในเรื่องของค่าใช้จ่ายที่จะพุ่งขึ้นกระทบกับผลการดำเนินงาน เป็นเหตุที่ทำให้มีแรงขายหุ้นออกมาอย่างหนักในวันนี้
ตารางการชำระค่าใบอนุญาตคลื่น 900 MHz เปรียบเทียบเงื่อนไขเดิม-เงื่อนไขใหม่
